
Az Agda SDK: eszköz Agda-alapú grafikus alkalmazások készítéséhez

Kulcsszavak: Agda; Qt; függő típusok; fordítóprogramok; fejlesztői eszközök
Az Agda lehetővé teszi, hogy függő típusok segítségével bizonyításokat írjunk funkcionális programok mellé. Az agda2hs pedig képes egy kompatibilis Agda-kódot gyors, szép Haskell-kóddá alakítani. Korábban már bizonyítottam, hogy ez ténylegesen hasznos programokhoz is felhasználható, és akár Qt-frontendet is lehet csatolni hozzá. De eddig ez elég bonyolult volt...
Az Agda SDK egy olyan eszköztár, ami:
- egyszerűvé teszi az agda2hs, a Qt és más szükséges szoftverek letöltését;
- tartalmazza azokat a fordítási utasításokat, amelyekkel C++-kóddal lehet összefordítani egy Agda-backendet;
- megad egy átlátható szerkezetet Agda-alapú programoknak, dummy fájlokkal, amik a fejlesztőknek segítenek az elindulásban;
- számos hasznos előre megírt eszközt tartalmaz, amit azonnal lehet használni;
- egy részletes dokumentációnak köszönhetően könnyen használatba vehető.
Az előre megírt eszközök között szerepel egy Future nevű koncepció, ami nagyban megkönnyíti a Haskell-hívások kezelését C++-ban, párhuzamosítva és megszakíthatóan – ez annyira érdekes, hogy az SDK-tól függetlenül is értékelhető.
A már meglévő agda2hs-t és Qt-t felhasználva tehát önállóan egy olyan programcsomagot készítettem, ami lehetővé teszi, hogy Agda-programokhoz egyszerűen lehessen grafikus felületet kötni, az eszközöket egyszerűen használhatóvá teszi, és nagy segítséget nyújt az eligazodáshoz.
Ilyen módon sikerült bizonyítanom, hogy az agda2hs nemcsak egy izgalmas játékszer, hanem egy akár az iparban is használatba vehető fordító. Az Agda pedig a Qt-vel kombinálva akár az átlagfelhasználó asztalára is tehető.
--- ACM klasszifikáció ---

